《次韵徐原忠》
明代·鲁铎

篷门未款鹤先知，已有园深出应迟。
松径路晞行药后，藕汀风动纳凉时。
夜仍秉烛翻疑梦，春许看花更作期。
休倚清时催病客，新文容有《北山移》。

作者简介：（1461—1527）明湖广景陵人，字振之。弘治十五年进士。授编修。闭门自守，不妄交人。正德时，累擢南京国子监祭酒，寻改北。教士务实学而不专章句。以病归。嘉靖初，交荐不起。卒谥文恪。有《莲北集》、《东厢集》。